钦定古今图书集成/历象汇编/岁功典/第029卷 > 《隋书》 > 《礼仪志》
## 钦定古今图书集成/历象汇编/岁功典/第029卷 > 《隋书》 > 《礼仪志》

《礼》，“天子以春分朝日于东郊，秋分夕月于西郊。”汉法
不俟二分于东西郊。常以郊泰畤，旦出竹宫，东向揖
日，其夕西向揖月。魏文讥其烦亵，似家人之事，而以
正月朝日于东门之外，前史又以为非时。及明帝太
和元年二月丁亥，朝日于东郊，八月己丑，夕月于西郊，始合于古。

“后，齐仲春令辰，陈养老礼。”先一日，三老、五更斋于国
学，皇帝进贤冠，元纱袍，至璧雍，入总章堂列宫悬，王
公已下及国老庶老各定位。司徒以羽仪武贲安车
迎三老五更于国学。三老至门，五更去门十步，则降
车以入，升自右阶，就筵，进珍羞酒食。又设酒酏于国
老、庶老、三老，乃论五孝六顺典训大纲，礼毕而还。又
都下及外州人年七十已上，赐鸠杖黄帽，有敕即给，
不为常也。

《礼》，“仲春以元鸟至之日，用太牢祀于高禖。”后齐高禖
为坛于南郊，傍广轮二十六尺，高九尺，四陛，三壝。每
岁春分元鸟至之日，皇帝亲帅六宫祀青帝于坛，以
太昊配，而祀高禖之神以祈子。其仪：青帝北方南向，
配帝东方西向，禖神坛下东陛之南，西向。礼用青珪、
束帛，牲共以一太牢。

后齐立太社、帝社、太稷三坛于国方，每仲春月之元
辰，各以一太牢祭焉。皇帝亲祭，则司农卿省牲进熟，
司空亚献，司农终献。

后周，春分朝日于国东门外，为坛如其郊。用特牲，青
币、青珪，有邸。皇帝乘青辂，及祀官俱青冕，执事者青
弁。司徒亚献，宗伯终献。燔燎如圆丘。

后周仲春教振旅，大司马建大麾于莱田之所，乡稍
之官以旗物、鼓铎钲铙，各帅其人而致，诛其后至者。
建麾于后表之中，以集众庶。质明偃麾，诛其不及者。
乃陈徒骑，如战之阵。大司马北面誓之，军中皆听鼓
角以为进止之节。田之日，于所莱之北，建旗为和门，
诸将帅徒骑序入其门，有司居门以平其人。既入而
分其地，险野则徒前而骑后，易野则骑前而徒后。既
阵皆坐，乃设驱逆骑。有司表狢于阵前，以太牢祭黄
帝轩辕氏于狩地。为𫮃，建二旗，列五兵于坐侧，行三
献礼。遂蒐田致禽以祭社。

闲。皇初社稷，并列于含光门内之右。仲春吉戊，以一
太牢祭马。

开皇初，于国东春明门外为坛如其郊。每以春分朝
日，牲币与周同。

隋因周制，“仲春开冰，用黑牡秬黍于冰室，祭司寒神，
加以桃弧棘矢。”

隋制，“常以仲春用少牢祭马祖于大泽，诸预祭官皆
于祭所致斋一日，积柴于燎坛，礼毕就燎。”